L'Ajuntament de Sagunt insta la Conselleria d'Educació perquè retire l'anul·lació de les intervencions al CEIP Maestro Tarrazona, el CEIP Montíber i el CEIP Baladre
09 de maig 2025

![](/media/n4xhhgue/img_0318_c.jpg?width=850&height=566.6666666666666)

El Ple Municipal ha aprovat per unanimitat una moció en la qual s'insta la Conselleria d'Educació, Cultura, Universitats i Ocupació perquè retiren la revocació de les intervencions integrals del CEIP Maestro Tarrazona i el CEIP Montíber, així com la reforma del CEIP Baladre del Pla Edificant. En l'acord també se sol·licita a la Conselleria d'Educació que agilitze les gestions per a concloure urgentment l'avantprojecte de reforma i ampliació del CIPFP Eduardo Merello i dote a esta infraestructura d'un pressupost més elevat.

![](/media/swafvq0e/img_0384_c.jpg?width=270&height=271&mode=max)

La moció ha sigut proposada de manera conjunta per PSPV-PSOE, Compromís per Sagunt i EU-Unides Podem. El regidor d'Educació, Raúl Palmero, va ser l'encarregat de defensar esta moció, que va ser aprovada per unanimitat amb una esmena del PP per a modificar la redacció del primer acord del següent mode: “Instar la Conselleria d'Educació, Cultura, Universitats i Ocupació perquè accepte les al·legacions que ja s'han presentat per l'Ajuntament de Sagunt per a continuar amb les delegacions conferides al municipi de Sagunt”.

Un altre dels acords aprovats reclama a la Conselleria d'Educació l'ampliació dels terminis administratius i d'execució a conseqüència dels següents tres factors: “Les dificultats generades per la falta de quanties econòmiques per a la contractació de mitjans humans addicionals, l'augment del cost dels materials de construcció i els canvis normatius realitzats per la mateixa Conselleria”.

A més, la moció contempla la possibilitat d'incloure en el finançament del Pla Edificant una partida específica “per a reforçar els recursos humans tècnics municipals, imprescindibles per a garantir la supervisió i seguiment efectiu de tot el procés”. Finalment, també s'ha acordat establir mecanismes permanents de mediació i diàleg institucional entre totes dos administracions en les quals intervinguen els representants educatius: “Per a tractar el retard i s'eviten així les decisions unilaterals en favor d'enfortir la cooperació institucional”.

![](/media/dznhsggk/ceip-montíber_c.jpg?width=850&height=566.6666666666666)Fotografia d'arxiu del CEIP Montíber.

L'exposició de motius comença remuntant-se al Pla Edificant del Govern del Botànic “per a millorar i modernitzar” les infraestructures educatives públiques a la Comunitat Valenciana: “En 8 anys el Pla Edificant va permetre construir 115 escoles noves i realitzar 406 reformes o ampliacions en centres escolars ja existents amb una inversió de 655 milions d'euros. A més, va aconseguir reduir significativament la presència de barracons, un problema endèmic en les nostres infraestructures heretat dels anys del govern del Partit Popular”.

Centrant-se en el municipi de Sagunt, el document aprovat explica que gràcies al Pla Edificant del Govern del Botànic es va executar la construcció de l'IES Número 5, la intervenció integral del CEE Sant Cristòfol, així com la intervenció en el sistema de calefacció de l'edifici de primària i la creació d'un aulari infantil del CEIP Victoria i Joaquín Rodrigo: “Exemples tangibles i pròxims dels beneficis, la viabilitat i els resultats d'una política pública que ha permés millorar la qualitat educativa en el nostre territori”.

![](/media/ysrilsxr/cipfp-eduardo-merello_c.jpg?width=850&height=566.6666666666666)Fotografia d'arxiu del CIPFP Eduardo Merello.

La moció continua esmentant tres de les quatre actuacions que han sigut revocades per la Conselleria d'Educació: 1 - Intervenció integral en el sistema elèctric i el sistema de calefacció del CEIP Maestro Tarrazona amb un import d'1.144.024,49 €. 2 - Intervenció integral en el sistema elèctric i el sistema de calefacció, accessibilitat i adequació de l'aulari de 2-3 anys i la reparació de les cobertes en el CEIP Montíber amb un pressupost d'1.518.942,80 €. 3 - Calefacció de l'edifici infantil, el sistema elèctric, el pati de l'edifici de primària, així com l'accessibilitat i adequació de l'aulari de 2-3 anys en el CEIP Baladre amb una inversió de 903.909,29 €.

“La decisió ha sigut presa de manera unilateral per la Conselleria d'Educació a causa de l'absència de licitació, adjudicació o ordre d'execució en el sentit de materialitzar la delegació conferida en un termini superior a un any. Una justificació que no constituïx prou motiu per a revocar la delegació”, tal com s'especifica en el document aprovat.

*   [](http://www.facebook.com/sharer.php?u=https://aytosagunto.es/va/actualitat/2025-05-09-l-ajuntament-de-sagunt-insta-la-conselleria-d-educació-perquè-retire-l-anul-lació-de-les-intervencions-al-ceip-maestro-tarrazona-el-ceip-montíber-i-el-ceip-baladre/ "Facebook")
*   [](http://twitter.com/share?url=https://aytosagunto.es/va/actualitat/2025-05-09-l-ajuntament-de-sagunt-insta-la-conselleria-d-educació-perquè-retire-l-anul-lació-de-les-intervencions-al-ceip-maestro-tarrazona-el-ceip-montíber-i-el-ceip-baladre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-05-09-l-ajuntament-de-sagunt-insta-la-conselleria-d-educació-perquè-retire-l-anul-lació-de-les-intervencions-al-ceip-maestro-tarrazona-el-ceip-montíber-i-el-ceip-baladre/ "Linked In")
*   [](mailto:?body=https://aytosagunto.es/va/actualitat/2025-05-09-l-ajuntament-de-sagunt-insta-la-conselleria-d-educació-perquè-retire-l-anul-lació-de-les-intervencions-al-ceip-maestro-tarrazona-el-ceip-montíber-i-el-ceip-baladre/)